**Erika Fatland** (født 27. august 1983 i Haugesund) er en norsk forfatter og sosialantropolog. Hun er særlig kjent for reiseskildringer fra land Russland eller Sovjetunionen har dominert.

Bakgrunn og virke
-----------------

Utdypende artikkel: Gisseldramaet i Beslan

Fatland vokste opp i Ølen i Vindafjord kommune i Rogaland. Hun tilbrakte sin gymnasietid i Lyon og Helsingfors og fortsatte med universitetsstudier ved Københavns Universitet og Universitetet i Oslo, der hun fullførte sin mastergrad i sosialantropologi i 2008. Feltarbeidet som lå til grunn for mastergraden, ble foretatt i Beslan i Nord-Ossetia i 2007, der hun intervjuet informanter berørt av gisseldramaet ved Skole nr. 1 i 2004; etterlatte, pårørende, overlevende, lærere og myndighetspersoner. I 2008-2009 var Erika Fatland stipendiat ved Norsk utenrikspolitisk institutt.

2009 debuterte hun med barneboken *Foreldrekrigen,* en humoristisk bok om skilsmisse.

I 2010 vendte hun tilbake til Beslan for å arbeide videre med stoffet fra feltarbeidet, i den hensikt å utvide det til en reportasjebok. I tillegg til nye samtaler med informantene fra tidligere, reiste hun denne gang friere omkring, også i naborepublikkene, og ettergikk noen av terroristenes fotspor. I Moskva og St. Petersburg intervjuet hun granskere av angrepet, såvel fra den offisielle undersøkelseskommisjonen som uavhengige om de tre dagene gisseldramaet varte stormingen av skolen, hvor minst 333 mennesker, hvorav 186 barn, mistet livet. Boken *Englebyen. Fortellinger fra Beslan* utkom i begynnelsen av august 2011. Utenlandsrettighetene er solgt til Danmark, Sverige, Nederland og Tyskland. Boken ble nominert til Brageprisen i klassen sakprosa.

Erika Fatland utga høsten 2012 *Året uten sommer,* en bok om terrorangrepene i Norge 2011. Boken er blitt solgt til og er utkommet i flere land, bl.a. Sverige, Danmark, Nederland og Tyskland.

Høsten 2014 utkom *Sovjetistan*, en reiseskildring fra de postsovjetiske statene i Sentral-Asia som slutter på -stan. For denne boka fikk hun Bokhandelens sakprosapris i 2015. *Sovjetistan* er så langt solgt til 21 land. I 2016 ble hun tildelt Wesselprisen.

I 2017 kom *Grensen : en reise rundt Russland : gjennom Nord-Korea, Kina, Mongolia, Kasakhstan, Aserbajdsjan, Georgia, Ukraina, Hviterussland, Litauen, Polen, Latvia, Estland, Finland og Norge samt Nordøstpassasjen*. Denne ble oversatt til færøysk i 2019, som er det 12. språket boken er oversatt til. I 2020 utgav hun boka *Høyt - En reise i Himalaya*, en reiseskildring basert på to reiser gjennom land i fjellkjeden: Nepal, Xinjiang, Tibet, Pakistan og India som hun hadde i 2018 og 2019 på til sammen åtte måneder.

Erika Fatland bor i Oslo.

Bibliografi
-----------

* *Foreldrekrigen*, Cappelen Damm 2009. Illustrert av Per Dybvig. ISBN 9788202296261.
* *Englebyen*, Cappelen Damm 2011. ISBN 9788202347888.
* *Året uten sommer*, Kagge Forlag 2012. ISBN 9788248913191.
* *Sovjetistan. En reise gjennom Turkmenistan, Kasakhstan, Tadsjikistan, Kirgisistan og Usbekistan*, Kagge Forlag 2014. ISBN 9788248917229
* *Vinterkrigen.* Cappelen Damm 2017. Illustrert av Marius Renberg. ISBN 9788202545659
* *Grensen - en reise rundt Russland gjennom Nord-Korea, Kina, Mongolia, Kasakhstan, Aserbajdsjan, Georgia, Ukraina, Hviterussland, Litauen, Polen, Latvia, Estland, Finland og Norge samt Nordøstpassasjen*, Kagge Forlag 2017. ISBN 9788248921059
* *Høyt - En reise i Himalaya* Kagge Forlag 2020. ISBN 9788248926146

Referanser
----------

1. ↑   Forfatterkatalogen, «Erika Fatland»[Hentet fra Wikidata]
2. ↑   Store norske leksikon, Store norske leksikon-ID Erika\_Fatland[Hentet fra Wikidata]
3. ↑   nordique.zonelivre.fr, besøkt 19. oktober 2019[Hentet fra Wikidata]
4. ↑   bokhandlerforeningen.no[Hentet fra Wikidata]
5. ↑  «Wesselprisen til Aftenposten-anmelder», side 3, kulturseksjonen *Aftenposten* 13. oktober 2016
6. ↑   Camilla Helen Heiervang: *Russland er en bøllestat* - Intervju i Aftenposten/Lørdag 15. februar 2020
7. ↑
8. ↑  «Arkivert kopi». Arkivert fra originalen 24. oktober 2019. Besøkt 24. oktober 2019.
9. ↑  Smilden, Jan-Erik (1. oktober 2020). «Anmeldelse: Erika Fatland «Høyt - En reise i Himalaya» - Et nytt toppnivå». *dagbladet.no* **(norsk)**. Besøkt 1. oktober 2020.
10. ↑  Tom Hetland (30. september 2020). «Erika Fatland på nye høgder». *www.aftenbladet.no*. Besøkt 1. oktober 2020.

Kilder
------

* Presentasjon av Erika Fatland i Forfatterkatalogen på Forfattersentrums nettsider

Eksterne lenker
---------------

* Biografi på Cappelen Damms nettsider.
* Intervju i *Der Tagesspiegel* 14. april 2013

|  |  |
| --- | --- |
| Oppslagsverk/autoritetsdata | Store norske leksikon **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NKC **·** ICCU **·** BNE **·** CiNii
 |